b'\n_START_ARTICLE_\nKilwa Kisiwani\n_START_PARAGRAPH_\nKilwa Kisiwani on osittain raunioitunut satamakaupunki pienell\xc3\xa4 saarella Tansanian rannikolla. 800-luvulta alkaen se kasvoi huomattavaksi kauppakeskukseksi, jonka kautta kulki kultaa ja rautaa Zimbabwesta, norsunluuta ja orjia Tansaniasta ja tekstiilej\xc3\xa4, jalokivi\xc3\xa4, posliinia ja mausteita Aasiasta._NEWLINE_1200-luvulla kaupunki kasvoi It\xc3\xa4-Afrikan merkitt\xc3\xa4vimm\xc3\xa4ksi kaupungiksi, jonka vaikutuspiiri ulottui Mosambikiin asti. Ibn Battuta ylisti kaupunkia vierailtuaan siell\xc3\xa4 vuonna 1330. Tuohon aikaan kaupungissa rakennettiin Husuni Kubwan palatsi ja laajennettiin suurta moskeijaa._NEWLINE_Aivan 1500-luvun alussa Vasco da Gama kunnioitti viel\xc3\xa4 t\xc3\xa4t\xc3\xa4 vaurasta islamilaista kaupunkivaltiota, mutta muut portugalilaiset valtasivat sen vuonna 1505. Jo seitsem\xc3\xa4n vuotta my\xc3\xb6hemmin, vuonna 1512, arabit kaappasivat sen vuorostaan. Seuraavaksi kaupunki siirtyi Sansibaria hallinneille omanilaisille, ja heid\xc3\xa4n j\xc3\xa4lkeens\xc3\xa4 Ranskalle. Ranskalaiset hylk\xc3\xa4siv\xc3\xa4t vanhan satamakaupungin vuonna 1840 ja rakensivat uuden linnoituksen pikkusaaren pohjoisk\xc3\xa4rkeen. Se oli osa Saksan It\xc3\xa4-Afrikkaa 1886\xe2\x80\x931918._NEWLINE_Rauniokaupunki on UNESCOn maailmanperint\xc3\xb6kohde.'